DA moet nou dié indrukke verander | Netwerk24
DA moet nou dié indrukke verander
Deur Hendrik, Kaapstad 28 Mei 2021 00:04
Die jongste tussenverkiesingsuitslae en die vertoning van die DA by die stembus die afgelope verkiesings bewys dié party moet dringend selfondersoek doen om die raaisel op te los oor hoekom hy kiesersteun afstaan.
Die Wes-Kaap is tans die voorste presteerder onder die provinsies en in die algemeen is dienslewering by munisipaliteite waar die DA in beheer is uitstekend.
Maar daar is 'n indruk onder baie kiesers aan die ander kant van die Hexrivierberge dat die DA nie aan hulle 'n politieke tuiste bied nie. Die DA moet dié indrukke verander en die kieserskorps se harte probeer wen.
Die rede? Die land het die DA nodig om sy spiere te bult en verlore steun te herwin in die aanloop tot die munisipale verkiesing later vanjaar.
Grootskaalse korrupsie, kader-ontplooiing en irrasionele besluite onderstreep dit dat die ANC sy politieke kompas lankal verloor het.
Van sy topleiers is net ingestel op eiebelang en selfverryking ten koste van kwesbare gemeenskappe. En die stroping van die staatskas kom al byna 'n dekade aan – reg onder die neus van die president en die topleiers.
Dít bied 'n geleentheid aan die DA om met mening na vore te tree. Die land het 'n sterk DA nou nodig. Maar John Steenhuisen moet besef dienslewering is nie genoeg nie – hy moet indrukke oor die party aanspreek en gou ook.